ተጨማሪ 35 ሰዎች በቫይረሱ ተያዙ
አዲስ አበባ፦ ባለፉት 24 ሰዓታት በተደረገ የላቦራቶሪ ምርመራ ተጨማሪ 35 ሰዎች በቫይረሱ መያዛቸው ተገለጸ። ከቫይረሱ ሶስት ተጨማሪ ሰው ማገገሙን የጤና ሚኒስቴር አስታወቀ። 
የጤና ሚኒስትር ዶክተር ሊያ ታደሰ ትናንት በሰጡት ጋዜጣዊ መግለጫ እንዳስታወቁት፤ ባለፉት 24 ሰዓታት የላቦራቶሪ ምርመራ ከተደረገላቸው 1 ሺ 775 ሰዎች መካከል 35 ሰዎች ቫይረ ተገኝቶባቸዋል ። 
ቫይረሱ የተገኘባቸው 17 ወንድ እና 18 ሴት ኢትዮጵያውያን ናቸው ። ከ15 እስከ 80 የእድሜ ክልል ውስጥ ይገኛሉ። 6ቱ የውጭ ሀገር የጉዞ ታሪክ ያላቸው ፣ 24ቱ በበሽታው ከተያዘ ሰው ጋር ንክኪ የነበራቸው ሲሆኑ፣ 5ቱ የውጭ ሀገር የጉዞ ታሪክ የሌላቸው፣ በበሽታው ከተያዘ ሰው ጋር ንክኪ ያልነበራቸው መሆኑን አመልክተዋል። 
ቫይረሱ ከተገኘባቸው 29 ከአዲስ አበባ፣ 1 ከኦሮሚያ ፣ 1 ከአማራ ፣ 4 ከሶማሌ ክልል ለይቶ ማቆያ የነበሩ መሆኑም ጠቁመዋል። 
ባለፉት 24 ሰዓት ውስጥ 3 ሰው ከበሽታው ማገገሙን አስታውቀው፤ በአጠቃላይ በኢትዮጵያ ከቫይረሱ ያገገሙ ሰዎች ቁጥር 116 መድረሱንም አመልክተዋል። 
በአጠቃላይ በኢትዮጵያ የኮሮና ቫይረስ የተገኘባቸው ሰዎች ቁጥር 352 መሆኑን ጠቁመው፤ ከእነዚህም ውስጥ 229 ሰዎች በለይቶ ህክምና ላይ መሆናቸውን አስታውቀዋል። እስካሁን ለ59 ሺህ 029 ሰዎች የላብራቶሪ ምርመራ መሰራቱንም ገልጸዋል። 
በቫይረሱ 5 ሰዎች ህይወት ማለፉ የሚታወስ ሲሆን፣ ሁለት የውጭ አገር ሰዎች ደግሞ ወደ ሀገራቸው እንዲመለሱ መደረጉ አይዘነጋም።አዲስ ዘመን ግንቦት 11/2012በጋዜጣው ሪፖርተር